**PRIJEDLOG**

Na temelju članka 35. Zakona o lokalnoj i područnoj (regionalnoj) samoupravi (NN br. 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) i članka 31. Statuta Općine Martijanec („Službeni vjesnik Varaždinske županije“ broj 10/13, 24/13, 18/18, 09/20, 14/21 i 14/23), a u vezi s odredbama članaka 54. i 54.a Zakona o lokalnoj i područnoj samoupravi, **Općinsko vijeće Općine Martijanec na svojoj** **18. sjednici održanoj dana 27. rujna 2023. godine, donosi sljedeću**

**ODLUKU**

**o zajedničkom obavljanju poslova javne nabave i poslove pripreme i provedbe razvojnih projekata s općinama Sveti Đurđ, Veliki Bukovec, Mali Bukovec i gradom Ludbregom**

**I.**

Općinsko vijeće Općine Martijanec suglasno je da se poslovi javne nabave i poslovi pripreme i provedbe razvojnih projekata obavljaju zajedno s općinama Sveti Đurđ, Veliki Bukovec, Mali Bukovec i gradom Ludbregom.

Zajedničko obavljanje poslova iz stavka 1. ovog članka Odluke podrazumijeva provođenje svih potrebnih postupaka i radnji odnosno obavljanje svih poslova koji su u nadležnosti predmetnih radnih mjesta, postupanje u skladu s važećim pravnim propisima, općim i internim aktima jedinica lokalne samouprave na čijem području i u čijem interesu se predmetni poslovi obavljaju.

**II.**

Zajedničko obavljanje poslova iz članka 1. ove Odluke povjerava se službenicima/izvršiteljima zaposlenim u Gradu Ludbregu odnosno onima koje će u službu putem natječaja primiti Grad Ludbreg.

Sve troškove rada službenika iz stavka 1. ovog članka izravno podmiruje Grad Ludbreg, a općine iz ove Odluke će sudjelovati u sufinanciranju svih troškova rada tog službenika razmjerno broju stanovnika i veličine pojedine teritorijalne jedinice kako niže slijedi, a što će se detaljno definirati posebnim Sporazumom sklopljenim između Grada Ludbrega i općinama.

**III.**

Način zajedničkog obavljanja poslova iz članka I. ove Odluke i s tim povezana međusobna prava i obveze jedinica lokalne samouprave iz ove Odluke urediti će se posebnim sporazumom.

**IV.**

Ovlašćuje se načelnik Općine Martijanec da s Gradom Ludbregom i općinama iz ove Odluke sklopi Sporazum o zajedničkom obavljanju predmetnih poslova.

**V.**

U slučaju da neka jedinica lokalne samouprave iz ove Odluke ne usvoji takvu odluku o zajedničkom obavljanju poslova, odnosno ne sklopi navedeni sporazum ili u slučaju prestanka važenja navedenog sporazuma u odnosu na neku od ugovornih strana sporazuma, ova Odluka, odnosno sporazum, ostaju na snazi u odnosu na druge jedinice lokalne samouprave, tj. ugovorne strane, a sva prava i obveze iz ove Odluke i sporazuma preuzimaju ostale jedinice lokalne samouprave, tj. ugovorne strane, razmjerno utvrđenim kriterijima iz ove Odluke i sporazuma.

**VI.**

Ova Odluka stupa na snagu osmog dana od dana objave u „Službenom vjesniku Općine Martijanec“.

KLASA: 024-01/23-01/17

URBROJ: 2186-19-01-23-1

Martijanec, 27. rujna 2023. godine

**PREDSJEDNIK OPĆINSKOG VIJEĆA**

Stjepan Golubić, ing.

**O b r a z l o ž e nj e**

**Uz Odluku o zajedničkom obavljanju poslova javne nabave i poslove pripreme i provedbe razvojnih projekata**

**I. PRAVNA OSNOVA**

Članak 31. Statuta Općine Martijanec („Službeni vjesnik Varaždinske županije“ 10/13, 24/13, 18/18, 9/20, 14/21 i 14/23) te Zakon o lokalnoj i područnoj (regionalnoj) samoupravi (NN br. 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) kojim je propisana mogućnost da dvije ili više jedinica lokalne samouprave mogu obavljanje pojedinih poslova iz svog samoupravnog djelokruga organizirati zajednički, osobito u svrhu pripreme projekata za povlačenje novčanih sredstava iz fondova Europske unije. O osnivanju, ustrojstvu i djelokrugu zajedničkog upravnog odjela odlučuju predstavnička tijela jedinica lokalne samouprave, a temeljem odluka predstavničkih tijela gradonačelnici odnosno općinski načelnici sklapaju sporazume o obavljanju tih poslova u kojima se propisuje financiranje, način upravljanja, odgovornost, statusna pitanja službenika i namještenika i druga pitanja od značaja za konkretne poslove.

**II. OCJENA STANJA I TEMELJNA PITANJA KOJA SE ŽELE UREDITI**

S obzirom na višegodišnju pozitivnu praksu i iskustvo u zajedničkom obavljanju poslova poljoprivrednog i komunalnog redarstva s Gradom Ludbregom predlaže se proširenje suradnje i na drugim područjima odnosno u obavljanju i drugih poslova za koje postoji potreba i interes. Općina Martijanec je u mogućnosti pristupiti organizaciji zajedničkog obavljanja poslova s Gradom Ludbregom. Zbog velikog broja natječaja i poziva za sufinanciranje razvojnih projekata u proteklom razdoblju, ali i najavama za razdoblje do 2027.godine, pokazalo se da su ta radna mjesta nedovoljno zastupljena i popunjena. Poslove iz područja javne nabave mogu obavljati službenici koji posjeduju propisani certifikat.

U kontekstu predložene Odluke, važno je spomenuti da je Ministarstvo financija u rujnu 2022. godine objavilo Javni poziv za dodjelu pomoći na ime poticaja za dobrovoljno funkcionalno odnosno stvarno spajanje jedinica lokalne samouprave prema kojem jedinice lokalne samouprave koje sklope i provode sporazum o zajedničkom obavljanju poslova iz samoupravnog djelokruga putem zajedničkog službenika mogu ostvariti pravo na sufinanciranje plaće i ostalih materijalnih troškova zajedničkog službenika, sukladno sklopljenom sporazumu. Donošenje ove Odluke uvjet je za sklapanje sporazuma temeljem kojeg se mogu potraživati novčana sredstva predviđena navedenim Javnim pozivom.

**III. SREDSTVA POTREBNA ZA PROVOĐENJE AKTA TE NAČIN KAKO ĆE SE ISTA OSIGURATI**

Za provedbu ove Odluke potrebno je osigurati sredstva u proračunu Općine Martijanec.